**MEDOVITA DREVESA V SLOVENIJI**

**Uvod:**

Čebelarstvo na Ponikvi ima že dolgo tradicijo. Že leta 1906 je bilo ustanovljeno Čebelarsko društvo Šentjur, katerega ustanovni člani so bili tudi Ponkovljani. Takšna oblika organiziranja je bila, s krajšimi prekinitvami, vse do leta 1992, ko je iz njega izstopilo precej članov, ki so ustanovili 5 novih čebelarskih društev, med njimi tudi ČD Ponikva. Članstvo se v našem društvo iz leta v leto povečuje in pomlajuje, trenutno nas je 30, ki gospodarimo z nekaj več kot 310 čebeljimi družinami. Čebelarimo predvsem v AŽ panjih, ki so nameščeni v čebelnjakih, le dva člana čebelarita v LR panjih, ki so postavljeni na prostem. Vsi čebelarimo samo z našo avtohtono čebelo kranjsko sivko. Včlanjeni smo v Čebelarsko zvezo Slovenije (ČZS), ki vključuje 207 čebelarskih društev, v katerih je skupaj 7940 čebelarjev.

Čebelarji se soočamo z več težavami, med katerimi najbolj izstopajo izgube čebeljih družin, zaradi uporabe škodljivih in strupenih insekticidov in herbicidov v kmetijstvu in zaradi čebeljega zajedavca varoe, proti kateremu ni nobenega učinkovitega zdravila. Zaradi teh dejavnikov se v jesenskem času močno zmanjša število čebel v družini, kar posledično povzroča slabšo čebeljo družino, ki ne zmore preživeti zime. Tako je po najnovejših podatkih ČZS zaradi tega prišlo v letošnji zimi v RS do približno 20 % izgub čebeljih družin, v nekaterih sosednjih državah (Italija, Švica, Madžarska, Avstrija, itd.) pa do več kot 30 % izgub. V ČD Ponikva beležimo samo izgubo nekaj čebeljih družin, kar predstavlja približno 2 % vseh naših čebeljih družin.

ČZS si skupaj z Ministrstvom za kmetijstvo RS prizadeva za zaščito čebel v svetovnem merilu, zato bo na našo pobudo že verjetno v letošnji jeseni generalna skupščina OZN razglasila 20. maj za svetovni dan čebel.

Poraba medu se v Sloveniji iz leta v leto povečuje. Tako je bila poraba medu v letu 2006 manj kot 1kg na prebivalca, leta 2016 pa že nekaj nad 2kg na prebivalca. Tudi cena 720 ml kozarca medu se iz leta v leto povečuje, saj je leta znašala leta 2006 približno 3,00 EUR, leta 2016 pa od 8,00 do 12,00 EUR.

Od vsega v Sloveniji pridelanega medu je približno 80% pridobljenega iz gozda, ki je lahko nektarnega ali maninega izvora. V nadaljevanju bom opisal vrste medovitih dreves in izvor medu, ki ga pridobivajo čebele iz njih. Na nekaterih drevesih pa lahko nabirajo čebele cvetni prah, nektar, pa tudi mano.

**Vrste medovitih dreves:**

|  |  |  |  |
| --- | --- | --- | --- |
| **IME DREVESA** | **NEKTAR** | **MANA** | **CVETNI PRAH** |
| Navadna leska |  |  | X |
| Vrba iva |  |  | X |
| Divja češnja | X |  | X |
| Jesen | X | X | X |
| Javor | X | X | X |
| Lipa, Lipovec | X | X | X |
| Kostanj | X | X | X |
| Smreka |  | X |  |
| Jelka |  | X |  |
| Maklen | X | X |  |
| Hrast | X | X |  |
| Akacija | X |  | X |
| Breza |  |  | X |
| Bukev |  | X |  |
| Črna jelša |  |  | X |
| Gaber |  | X |  |
| Japonska kutina | X |  | X |
| Srobot | X |  |  |
| Rumeni dren | X |  | X |
| Navadni glog | X |  | X |
| Navadni bršljan | X |  |  |
| Navadni macesen |  | X |  |
| Rdeči bor |  | X |  |
| Črni trn | X |  |  |
| Jerebika |  |  | X |
| Goli brest |  |  | X |

Ponikva: 17.04.2017

Sestavil: Slavko Špur, ČD Ponikva.